Diari Oficial de la Generalitat Valenciana


Sumari del DOGV 7140, del 28-10-2013 (2013/10498)

RESOLUCIÓ de 14 d'octubre de 2013, de la Conselleria de Presidència i Agricultura, Pesca, Alimentació i Aigua, per la qual s'aprova en execució de sentència classificar el lloc de tresoreria de l'Ajuntament de Vinaròs com a reservat a funcionaris amb habilitació de caràcter estatal pertanyents a la subescala d'intervenció tresoreria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7140

Data del DOGV
:   28-10-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/10654


Data del document
:   14-10-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 14 d'octubre de 2013, de la Conselleria de Presidència i Agricultura, Pesca, Alimentació i Aigua, per la qual s'aprova en execució de sentència classificar el lloc de tresoreria de l'Ajuntament de Vinaròs com a reservat a funcionaris amb habilitació de caràcter estatal pertanyents a la subescala d'intervenció tresoreria. [2013/10891]  
L'Ajuntament de Vinaròs va acordar en sessió plenària, realitzada el dia 11 de novembre de 2008, sol·licitar de la Conselleria de Presidència l'autorització perquè les funcions del lloc de tresoreria d'esta corporació foren exercides per un funcionari de la corporació degudament qualificat.  
En eixe moment, l'Ajuntament tenia el lloc de secretaria vacant, classificat en classe primera, i es tractava d'un municipi amb una població inferior a 50.000 habitants.  
Constaven en l'expedient certificats expedits per la secretaria de la corporació acreditatius de la població municipal i del sotmetiment de l'acord al tràmit d'audiència als interessats, atenent el que disposa l'article 4.3 del Decret 159/1997, de 29 d'abril, i no s'hi van presentar al·legacions, segons va certificar el secretari de la corporació. En conseqüència, la Direcció General d'Administració Local va entendre que es complien els requisits establits tant en la disposició addicional tercera del Reial Decret 1732/1994, de 29 de juliol, sobre provisió de llocs de treball reservats a funcionaris de l'Administració local amb habilitació de caràcter estatal, com en l'article 9 del Decret 159/1997, de 29 d'abril, del Govern Valencià, pel qual s'aprova el Reglament regulador de les competències de la Generalitat Valenciana relatives als funcionaris de l'Administració local amb habilitació de caràcter estatal (actualment derogat pel Decret 32/2013, de 8 de febrer), segons els quals, excepcionalment, en les corporacions locals de municipis amb població inferior a 50.000 habitants o pressupost inferior a 07.152.498 euros, la secretaria de les quals estiga classificada en classe primera, l'òrgan competent de la respectiva comunitat autònoma podrà autoritzar l'exercici del lloc de tresoreria per un funcionari de la corporació degudament qualificat.  
  
En conseqüència, es va autoritzar per l'Orde de 25 de novembre de 2008, de la Conselleria de Presidència, publicada en el Diari Oficial de la Comunitat Valenciana de 9 de gener de 2009, l'exercici del lloc de tresoreria de l'Ajuntament de Vinaròs per un funcionari de la corporació degudament qualificat.  
En data 10 de febrer de 2009, la presidenta del Col·legi Oficial de Secretaris, Interventors i Tresorers de l'Administració Local de la província de Castelló va interposar un recurs de reposició contra l'esmentada orde.  
Posteriorment, el director general de Cohesió Territorial de la Conselleria de Presidència va resoldre, en data 26 de febrer de 2009, desestimar la sol·licitud formulada per la presidenta del dit col·legi oficial.  
  
El 30 d'abril de 2009, el Col·legi Oficial de Secretaris, Interventors i Tresorers de la província de Castelló va interposar un recurs contenciós administratiu contra la Resolució del director general de Cohesió Territorial de data 26 de febrer de 2009.  
La Direcció General d'Administració Local ha tingut coneixement de la Sentència núm. 461/2013, de la Sala Contenciosa Administrativa, Secció 2, del Tribunal Superior de Justícia de la Comunitat Valenciana, per la qual s'estima el recurs contenciós administratiu interposat pel Col·legi Oficial de Secretaris, Interventors i Tresorers de l'Administració Local de la província de Castelló, per la qual s'anul·len la Resolució del director general de Cohesió Territorial de 26 de febrer de 2009 i l'Orde de 25 de novembre de 2008 de la Conselleria de Presidència, per no ser conformes a dret, a l'estimar l'òrgan jurisdiccional absència de motivació suficient.  
En conseqüència, es fa necessari que la Conselleria de Presidència i Agricultura, Pesca, Alimentació i Aigua, d'ofici, procedisca a la revocació de l'Orde de 25 de novembre de 2008 i a la classificació del lloc de tresoreria de l'Ajuntament de Vinaròs com a reservat a funcionaris amb habilitació de caràcter estatal pertanyents a la subescala d'intervenció tresoreria.  
En virtut d'això, i a proposta de la Direcció General d'Administració Local, fent ús de les competències atribuïdes per l'article 164 de la Llei 8/2010, de 23 de juny, de la Generalitat, de Règim Local de la Comunitat Valenciana i l'article 8.4 del Decret 32/2013, de 8 de febrer, del Consell, pel qual es regula el règim jurídic del personal funcionari amb habilitació de caràcter estatal en l'àmbit territorial de la Comunitat Valenciana, resolc:  
  
Primer  
Revocar, en execució de la Sentència núm. 461/2013, de la Sala Contenciosa Administrativa, Secció 2, del Tribunal Superior de Justícia de la Comunitat Valenciana, l'Orde de 25 de novembre de 2008, de la Conselleria de Presidència, publicada en el Diari Oficial de la Comunitat Valenciana de 9 de gener de 2009, per la qual es va autoritzar l'exercici del lloc de tresoreria de l'Ajuntament de Vinaròs per un funcionari de la corporació degudament qualifica.  
  
Segon  
Classificar el lloc de tresoreria de l'Ajuntament de Vinaròs com a reservat a funcionaris amb habilitació de caràcter estatal pertanyents a la subescala d'intervenció tresoreria.  
  
Contra esta resolució, que posa fi a la via administrativa, de conformitat amb el que establix l'article 109.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
a) Directament, recurs contenciós administratiu davant del Jutjat Contenciós Administratiu de València o davant del jutjat contenciós administratiu en la circumscripció del qual tinga el demandant el seu domicili, en el termini de dos mesos comptats a partir de l'endemà de la publicació en el Diari Oficial de la Comunitat Valenciana, de conformitat amb el que disposen els articles 8 i 46 de la Llei 29/1998, de juliol, Reguladora de la Jurisdicció Contenciosa Administrativa.  
  
b) Potestativament, recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la publicació en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
  
c) En el cas que l'interessat siga una administració pública, no es pot interposar recurs en via administrativa, i això sense perjuí de la possibilitat d'efectuar el requeriment a què es referix l'article 44 de la Llei 29/1998, de 13 de juliol, en el termini de dos mesos comptats des de l'endemà de la publicació d'esta resolució en el Diari Oficial de la Comunitat Valenciana.  
Tot això, sense perjuí que els interessats puguen exercitar qualsevol altra via que consideren oportuna.  
  
València, 14 d'octubre de 2013.- El conseller de Presidència i Agricultura, Pesca, Alimentació i Aigua: José Císcar Bolufer.